B4-0744 και 0838/95

Ψήφισμα σχετικά με τη διοργάνωση, εκ μέρους της κινεζικής κυβέρνησης, της Τέταρτης Διάσκεψης των Ηνωμένων Εθνών για τις Γυναίκες

Το Ευρωπαϊκό Κοινοβούλιο,

Α. αναγνωρίζοντας τη σπουδαιότητα της Τέταρτης Διάσκεψης των Ηνωμένων Εθνών για τις Γυναίκες που πρόκειται να διεξαχθεί στο Πεκίνο το Σεπτέμβριο 1995,

Β. υπογραμμίζοντας ότι η χειραφέτηση των γυναικών συνδέεται αναπόσπαστα με τη μάχη για την προαγωγή και την προστασία των ανθρωπίνων δικαιωμάτων και ότι τα οικονομικά και πολιτικά δικαιώματα αποτελούν αναπόσπαστο μέρος αυτών των ανθρωπίνων δικαιωμάτων, και επισημαίνοντας το γεγονός ότι οι γυναίκες αποτελούν τις κινητήριες δυνάμεις της ειρήνης και της διαρκούς ανάπτυξης της ανθρωπότητας,

Γ. αναγνωρίζοντας το σημαντικό ρόλο που έχουν διαδραματίσει οι ΜΚΟ σε διασκέψεις αυτού του είδους και την υψηλή εξειδίκευση των ΜΚΟ που είναι διαπιστευμένοι σ' αυτή τη διάσκεψη και το σημαντικό ρόλο τους που έχει αναγνωρισθεί από τα Ηνωμένα Έθνη,

Δ. εκφράζοντας τον αποτροπιασμό του για αναφορές σύμφωνα με τις οποίες οι γυναίκες της Ταϊβάν και του Θιβέτ δεν επιτρέπεται να συμμετάσχουν στην εν λόγω διάσκεψη,

Ε. βαθειά θορυβημένο από αναφορές ότι δεν θα επιτραπεί η είσοδος σε ομάδες που εκφράζουν απόψεις οι οποίες δεν συνάδουν με εκείνες της κινεζικής κυβέρνησης, όπως ομάδες λεσβιών και τοπικές κινεζικές ομάδες,

ΣΤ. θορυβημένο από τις προσπάθειες να πραγματοποιηθεί το Φόρουμ των ΜΚΟ σε σημαντική απόσταση από την παγκόσμια διάσκεψη, σε χώρο που δε διαθέτει ευκολίες για συνεδρίαση περισσοτέρων από 1.700 άτομα, ενώ αναμένονται τουλάχιστον 40.000 σύνεδροι,

Ζ. εκφράζοντας τη σοβαρή ανησυχία του για το ότι οι τηλεπικοινωνίες, η διερμηνεία και η μετάφραση καθώς και οι διευκολύνσεις στον τομέα των μεταφορών φαίνονται ότι είναι πλήρως ακατάλληλες για διάσκεψη αυτού του είδους και μιας τέτοιας κλίμακας,

Η. βαθύτατα ανήσυχο με αναφορές περί αυστηρών τελωνειακών διαδικασιών και ελέγχων όσον αφορά την εισαγωγή έντυπου ή οπτικοακουστικού υλικού εκ μέρους συνέδρων αμφοτέρων των διασκέψεων,

Το Ευρωπαϊκό Κοινοβούλιο,

1. καλεί την κινεζική κυβέρνηση να επιτρέψει στις γυναίκες από την Ταϊβάν και το Θιβέτ, που είναι διαπιστευμένες στους σχετικούς ΜΚΟ, να παρακολουθήσουν τη διάσκεψη[semigr ]

2. παρακινεί την κινεζική κυβέρνηση να εγγυηθεί την ελευθερία του λόγου και του Τύπου και να άρει οποιαδήποτε μέτρα αποκλεισμού ορισμένων κατηγοριών γυναικών λόγω των απόψεων, της καταγωγής ή των σεξουαλικών τους προτιμήσεων[semigr ]

3. καλεί την κινεζική κυβέρνηση να μεταθέσει το Φόρουμ των ΜΚΟ σε χώρο αρκετά πλησίον της επίσημης διάσκεψης προκειμένου να επιτρέπεται η ευχερής επικοινωνία ανάμεσα στις δύο διοργανώσεις και να παράσχει τις αναγκαίες διευκολύνσεις[semigr ]

4. καλεί την Επιτροπή και το Συμβούλιο να χρησιμοποιήσουν την επιρροή τους προκειμένου να παρακινήσουν την κινεζική κυβέρνηση και το Γενικό Γραμματέα του ΟΗΕ να ικανοποιήσουν τα αιτήματα για κατάλληλες διευκολύνσεις και δημοκρατικές διαδικασίες για την πραγματοποίηση της εν λόγω συνδιάσκεψης[semigr ]

5. προειδοποιεί ότι ο αποκλεισμός γυναικών λόγω των απόψεών τους, της γεωγραφικής τους καταγωγής ή του σεξουαλικού τους προσανατολισμού θα επιβεβαιώσει την εικόνα του καταπιεστικού χαρακτήρα του κινεζικού καθεστώτος[semigr ]

6. επισημαίνει ότι, αν η αποτελεσματικότητα της διάσκεψης μειωθεί από τα εμπόδια που εγείρονται στην οδό των ΜΚΟ, καμία περαιτέρω διάσκεψη των Ηνωμένων Εθνών δεν θα πραγματοποιηθεί στην Κίνα στο μέλλον[semigr ]

7. καλεί την Επιτροπή και το Συμβούλιο να εξετάσουν το ενδεχόμενο παροχής της υποστήριξής των για την αλλαγή του τόπου διεξαγωγής τόσο της επίσημης διάσκεψης όσο και εκείνης των ΜΚΟ, προς προταθείσα τοποθεσία της Αυστραλίας, σε περίπτωση κατά την οποία η Κίνα δεν ανταποκριθεί στα προαναφερθέντα αιτήματα[semigr ]

8. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, το Συμβούλιο της Ευρώπης, τις κυβερνήσεις των κρατών μελών, το Γενικό Γραμματέα του ΟΗΕ, την ειδική συμβουλευτική ομάδα του Γενικού Γραμματέα του ΟΗΕ και την κυβέρνηση της Λαϊκής Δημοκρατίας της Κίνας.